- Det er usympatisk, at regeringen bliver ved med gentagne angreb på dagpengesystemet. Og det bunder i et tankesæt om, at ledige ikke gider arbejde, hvilket også er helt forkert og usympatisk.

Formanden for Brancheorganisationen Danske A-kasser, Torben Poulsen, vender tommelfingeren ned til et nyt beskæftigelsesudspil fra regeringen, der skal sikre kvalificeret arbejdskraft til hele landet.

Beskæftigelsesminister Troels Lund Poulsen (V) foreslår blandt andet at skærpe kravene om mobilitet, så ledige skal søge og kunne tage arbejde i hele Danmark uanset den daglige transporttid.

Der skal dog tages behørigt hensyn til familiemæssige forhold, og der vil forsat ikke være krav om, at ledige skal flytte for at kunne tage et arbejde.

Troels Lund Poulsen foreslår også at flytte 20.000 kontanthjælpsmodtagere fra at være aktivitetsparate til at blive jobparate, ligesom karantænen for at sige sit job op uden at have et nyt på hånden fordobles fra tre til seks uger.

Ren symbolpolitik

I alt indeholder regeringens udspil 20 konkrete forslag, og Torben Poulsen understreger, at de forslag, der handler om opkvalificering er fornuftige.

- Men skærpelserne af sanktioner mod ledige er ren symbolpolitik og rykker ikke noget som helst i den virkelige verden. De dagpengeforsikrede ledige er allerede aktivt jobsøgende og står til rådighed for arbejdsmarkedet. Ledigheden falder lige nu dramatisk, fordi vi er midt i en højkonjunktur, og de ledige lykkes med at få arbejde, siger Torben Poulsen, der også er formand for smedenes og finmekanikernes a-kasse i Dansk Metal.

At fordoble straffen for lønmodtagere, der af vidt forskellige årsager, siger deres job op, virker som hul i hovedet, anfører han.

Knaldhård sanktion

- I dag mister du næsten en hel månedsløn ved at sige op, og det er i forvejen en knaldhård sanktion. Nu fordobles den og bliver endnu mere knaldhårdt. Det er også usympatisk, og der er intet belæg for, at udbuddet af kvalificeret arbejdskraft øges ved at skærpe sanktionerne, noterer Torben Poulsen.

Formanden for A-kassernes Brancheorganisation pointerer, at alle undersøgelser dokumenterer, at ledige dagpengeforsikrede søger nyt arbejde bredt både i forhold til geografi, faglighed og branche.

- De ledige stiller sig virkelig til rådighed, men det er som om, at regeringen tror, at der er en stor arbejdskraftreserve, der kan udløses gennem skærpede sanktioner og pisk. det er forkert hele vejen igennem, siger han.

A-kasserne ser det nye udspil om skærpede rådighedsregler for ledige som endnu et nålstiksangreb på et dagpengesystem, der har været under vedvarende angreb de senere år. Blandt andet er dagpengeperioden halveret, og dækningsgraden for dagpengene er ikke fulgt med den almindelige pris- og lønudvikling.

Smertegrænsen tæt på

- Jeg synes, at smertegrænsen er tæt på. Vi ser gentagne angreb fra politisk hold på vores ellers attraktive og robuste dagpengesystem, både i forhold til opholdskrav, statsborgerskab og dimittendrettigheder. Og her kunne vi godt trænge til en grundlæggende politisk diskussion om betydningen af akasser for fleksibiliteten på det danske arbejdsmarked, siger han og understreger, at der er en reel frygt i a-kasserne for, at lønmodtagere i stigende grad vil sige, at det ikke kan betale sig at være medlem af en a-kasse.

Torben Poulsen advarer om, at netop fleksibiliteten risikerer at gå fløjten, hvis forringelserne fortsætter.

- Der er også en risiko for, at færre lønmodtagere på sigt kan se fornuften i at forsikre sig mod ledighed, hvis dagpengesystemet bliver udsat for flere forringelser. Det må politikerne også tage alvorligt, for det er et faktum, at hvis du er med i dagpengesystemet, er du tættere på arbejdsmarkedet, end hvis du er på kontanthjælp, fastslår han.

Nyttejob er syg tænkning

Men regeringen forsøger at løse et reelt problem med deres udspil, nemlig at skaffe kvalificeret arbejdskraft til virksomhederne. Det er vel reelt nok at handle politisk på den udfordring?

- Det er fuldstændig legitimt, og enhver regering har en forpligtelse til at sørge for, at der er den kvalificerede arbejdskraft, der er brug for. Men altså - og nu bliver jeg lidt grov - hvordan understøtter det behovet for mere kvalificeret arbejdskraft, at man laver nyttejob for dagpengemodtagere og vil sende nyuddannede ud i en park og samle grene og hundelorte op? Det er en syg tænkning, at det skulle øge udbuddet af arbejdskraft, siger han.